ธุรกิจแบบไหน ? ที่สัญชาตญาณ วอร์เรน บัฟเฟตต์ บอกให้ซื้อ
ทำไมคุณบัฟเฟตต์ ถึงอยากเป็นเจ้าของ Nebraska Furniture Mart ? ลงทุนแมนจะเล่าให้ฟัง
24 ส.ค. 2565

ธุรกิจแบบไหน ? ที่สัญชาตญาณ วอร์เรน บัฟเฟตต์ บอกให้ซื้อ /โดย ลงทุนแมน
คงปฏิเสธไม่ได้ว่า การลงทุนของนักลงทุนระดับโลกอย่าง คุณวอร์เรน บัฟเฟตต์ มักได้รับความสนใจอยู่เสมอ
“Nebraska Furniture Mart” เป็นหนึ่งในการลงทุนเข้าซื้อกิจการที่น่าสนใจ
โดยคุณบัฟเฟตต์ ยอมควักเงินซื้อร้านเฟอร์นิเจอร์ที่ว่านี้ ด้วยมูลค่าราว 5,600 ล้านบาท แลกกับสัดส่วนความเป็นเจ้าของ 90% โดยที่ใช้สัญชาตญาณของตนเองในการตัดสินใจ และไม่ตรวจสอบอะไรมากนัก ก่อนที่จะจ่ายเงิน
แล้วทำไมคุณบัฟเฟตต์ ถึงอยากเป็นเจ้าของ Nebraska Furniture Mart ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เรื่องราวทั้งหมดของ Nebraska Furniture Mart มีจุดเริ่มต้นมาจาก ผู้หญิงที่ชื่อ คุณโรส บลัมคิน หรือที่หลายคนรู้จักกันในชื่อ “Mrs. B”
โดยคุณบลัมคิน เกิดในครอบครัวชาวยิว เมื่อปี 1893 ที่ประเทศเบลารุส
แต่ในเวลาต่อมา เธอได้อพยพไปอยู่ที่สหรัฐอเมริกา ในปี 1917
แม้ในช่วงแรกที่อพยพมานั้น คุณบลัมคินจะมีปัญหาในหลายเรื่อง 
ไม่ว่าจะเป็นเรื่องการสื่อสาร เนื่องจากในประเทศเบลารุส สื่อสารโดยใช้ภาษารัสเซีย และภาษาเบโลรัสเซียเป็นหลัก อีกทั้งการศึกษาของเธอ ก็ยังเรียนไม่จบในระดับมัธยมศึกษา
อย่างไรก็ตาม 2 ปีต่อมา หลังจากที่เธอได้ย้ายมาที่เมืองโอมาฮา ซึ่งเป็นบ้านเกิดของคุณบัฟเฟตต์
และเป็นเมืองที่ใหญ่ที่สุดในรัฐเนแบรสกา 
เธอก็ได้เริ่มเปิดร้านขายเสื้อผ้ามือสอง เพื่อหารายได้ในการใช้ประทังชีวิต
หลังจากนั้น คุณบลัมคินก็ค่อย ๆ เก็บออมเงิน จากการขายเสื้อผ้ามือสอง
จนอีก 18 ปีต่อมา คุณบลัมคินก็มีเงินเก็บก้อนหนึ่ง ประมาณ 500 ดอลลาร์สหรัฐ หรือคิดเป็นมูลค่าปัจจุบัน ประมาณ 3.3 แสนบาท
ซึ่งเธอก็ได้ตัดสินใจนำเงินเก็บก้อนนี้ ไปลงทุนเปิดร้านขายเฟอร์นิเจอร์ที่ชื่อ Nebraska Furniture Mart หรือ NFM
โดยในช่วงแรก เธอเริ่มต้นธุรกิจจากการนำเฟอร์นิเจอร์มือสองมาขาย 
หลังจากนั้นจึงค่อยทำการต่อยอด มาขายเฟอร์นิเจอร์มือหนึ่ง
ในส่วนของกลยุทธ์ที่คุณบลัมคิน เลือกหยิบมาใช้กับร้านของเธอ คือ การขายสินค้าที่มีราคาถูกกว่าร้านเฟอร์นิเจอร์ทั่ว ๆ ไป โดยเธอจะตั้งราคาขายที่สูงกว่าต้นทุน เพียงแค่ 5-10% เท่านั้น
ซึ่งกลยุทธ์ที่ว่านี้เหมือนจะมาถูกทาง 
NFM เริ่มแย่งลูกค้า มาจากคู่แข่งได้เพิ่มขึ้นเรื่อย ๆ
และเมื่อคู่แข่งรายอื่น เริ่มเสียลูกค้าให้กับทาง NFM
เรื่องนี้ทำให้คู่แข่งรายใหญ่บางรายไม่พอใจ จนถึงขนาดไปร้องขอกับบริษัทซัปพลายเออร์เฟอร์นิเจอร์ ให้หยุดขายเฟอร์นิเจอร์ให้กับ NFM
ด้วยความที่คู่แข่งรายใหญ่เหล่านั้น มีปริมาณการสั่งซื้อเฟอร์นิเจอร์ที่มากกว่า NFM
ทำให้บริษัทซัปพลายเออร์ ต้องยอมหยุดขายเฟอร์นิเจอร์ให้กับทาง NFM
อย่างไรก็ตาม คุณบลัมคินไม่คิดที่จะยอมแพ้ เธอจึงตัดสินใจนั่งรถไฟออกจากโอมาฮา ไปอีกหลายร้อยกิโลเมตร เพื่อตามหาซัปพลายเออร์รายใหม่
ในตอนนั้น คุณบลัมคิน ได้ออกตระเวนไปตามเมืองต่าง ๆ ไม่ว่าจะเป็นเมืองแคนซัส ชิคาโก และนิวยอร์ก จนในที่สุดเธอก็สามารถตามหาซัปพลายเออร์ ตามที่เธอต้องการได้สำเร็จ
และก็เป็นอีกครั้ง ที่กลยุทธ์การขายในราคาถูกของเธอ สามารถเอาชนะคู่แข่งได้
หลังจากวันนั้น ธุรกิจของ NFM ก็ค่อย ๆ ได้รับความนิยม และเติบโตขึ้นเรื่อย ๆ 
กลายมาเป็นผู้ค้าปลีกของตกแต่งบ้าน ที่ใหญ่ที่สุดในอเมริกาเหนือ
จนในที่สุด ความสำเร็จของ NFM ก็ไปเข้าตานักลงทุนชื่อดังอย่าง คุณวอร์เรน บัฟเฟตต์
ซึ่งในกรณีของ NFM เขาไม่ได้เพียงแค่อยากซื้อหุ้นบางส่วน แต่เขาอยากซื้อ NFM ทั้งบริษัท
เพราะเขาประทับใจกับการเติบโตของกิจการ และการบริหารงานของคุณบลัมคิน
ซึ่งครั้งหนึ่ง คุณบัฟเฟตต์ เคยพูดถึงคุณบลัมคินว่า “ไม่ว่าเธอจะไปทำธุรกิจอะไร ผมก็อยากที่จะไปร่วมเป็นหุ้นส่วนกับเธอเสมอ ๆ”
คุณบัฟเฟตต์ซื้อ NFM โดยไม่ได้ตรวจสอบอะไรมากมายนัก 
แต่เพราะว่าสัญชาตญาณของเขาบอกว่า “ต้องซื้อ”
เขาเพียงแค่ถามคุณบลัมคินว่า “บริษัทของคุณมีหนี้ไหม” ซึ่งเมื่อเธอตอบกลับมาว่า “ไม่มี”  
คุณบัฟเฟตต์ จึงตัดสินใจเขียนเช็ค จำนวน 60 ล้านดอลลาร์สหรัฐ หรือคิดเป็นมูลค่าปัจจุบัน ประมาณ 5,600 ล้านบาท ในทันที เพื่อขอซื้อหุ้น NFM ที่สัดส่วนราว 90%
ซึ่งคุณบลัมคินตอบตกลง ส่วนหนึ่งเพราะว่า คุณบัฟเฟตต์มักจะให้อิสระในการบริหารงานแก่ เจ้าของธุรกิจเดิมอย่างเต็มที่
โดยครอบครัวของเธอ ยังถือหุ้นอยู่ที่ 10% แต่ก็ยังคงบริหารงานอยู่ 
แม้จะขายหุ้นส่วนใหญ่ให้กับคุณบัฟเฟตต์ไปแล้วก็ตาม
ซึ่งคุณบัฟเฟตต์เคยบอกว่า การที่เขาตัดสินใจซื้อ NFM นั้น 
ไม่ใช่เพียงแค่ NFM เป็นธุรกิจที่ดี แต่เขายังมองหาเจ้าของธุรกิจ ที่จะไม่สูญเสียความหลงใหลในธุรกิจนั้นไป แม้จะขายธุรกิจไปแล้วก็ตาม
 
ซึ่งในความคิดของเขานั้น คุณบลัมคินเป็นผู้ที่มีความหลงใหลในการทำธุรกิจเป็นอย่างมาก 
ทำให้เธอมีความใส่ใจในการทำธุรกิจ จนสามารถสร้าง NFM ให้เติบโตและยิ่งใหญ่ได้ ในเวลาต่อมา
และนี่คือเรื่องราวของคุณโรส บลัมคิน ผู้ก่อตั้ง Nebraska Furniture Mart ร้านเฟอร์นิเจอร์ที่แม้แต่นักลงทุนระดับโลกอย่าง คุณวอร์เรน บัฟเฟตต์ ยังต้องมาขอซื้อกิจการนั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-
-
-
-